
Борыштық бағалы қағаздарды шет мемлекеттің аумағында орналастырудың эмитент үшін неғұрлым тиімді шарттарын айқындау және оларға Қазақстан Республикасының ұйымдастырылған бағалы қағаздар нарығында және (немесе) «Астана» халықаралық қаржы орталығының қор биржасында сұраныстың болмауы өлшемшарттарын  бекіту туралы

 «Бағалы қағаздар рыногы туралы» Қазақстан Республикасының Заңы                        22-1-бабының 1-тармағына сәйкес Қазақстан Республикасы Қаржы нарығын реттеу және дамыту агенттігінің Басқармасы ҚАУЛЫ ЕТЕДІ:
1. Осы қаулыға 1-қосымшаға сәйкес ішкі нарықта және шет мемлекеттің аумағында бір мезгілде орналастыру кезінде борыштық бағалы қағаздарды шет мемлекеттің аумағында орналастырудың эмитент үшін неғұрлым тиімді шарттарын айқындау және оларға Қазақстан Республикасының ұйымдастырылған бағалы қағаздар нарығында және (немесе) «Астана» халықаралық қаржы орталығының қор биржасында сұраныстың болмауы өлшемшарттары бекітілсін.
2. Осы қаулының 1-қосымшасында көрсетілген тәртіптің сақталуы: 
1) ішкі және халықаралық нарықтар инвесторларының өтінімдерінің баға өлшемдері, орналастырудың қорытынды кірістілігі, сондай-ақ ішкі нарықта қанағаттандырылған өтінімдердің көлемі туралы ақпаратты қамтитын шет мемлекеттің аумағында орналастыруды ұйымдастыруды жүзеге асыратын андеррайтердің (андеррайтерлердің) қорытындысымен;
2) баға өлшемдері мен көлемін көрсете отырып, халықаралық орналастыруды ұйымдастыратын андеррайтерге берілген ішкі нарық инвесторларының өтінімдері туралы мәліметтерді қамтитын шоғырландырылған өтінімдер кітабымен; 
3) берілген өтінімдерді нақтылай отырып, белгіленген мерзім ішінде өтінімдерді жинау туралы ішкі нарық биржаларының ақпаратымен не олардың жоқтығы туралы мәліметтермен (өтінімдерді бөлек жинаған жағдайда) расталады.
3.	Бағалы қағаздар нарығы департаменті Қазақстан Республикасының заңнамасында белгіленген тәртіппен:
1) Заң департаментімен бірлесіп осы қаулыны Қазақстан Республикасының Әділет министрлігінде мемлекеттік тіркеуді;
2) осы қаулыны ресми жарияланғаннан кейін Қазақстан Республикасы Қаржы нарығын реттеу және дамыту агенттігінің ресми интернет-ресурсына орналастыруды;
3) осы қаулы мемлекеттік тіркелгеннен кейін он жұмыс күні ішінде Заң департаментіне осы тармақтың 2) тармақшасында көзделген іс-шараның орындалуы туралы мәліметтерді ұсынуды қамтамасыз етсін.
4. Осы қаулының орындалуын бақылау Қазақстан Республикасының Қаржы нарығын реттеу және дамыту агенттігі Төрағасының жетекшілік ететін орынбасарына жүктелсін.
 5. Осы қаулы 2026 жылғы «___» _________ бастап қолданысқа енгізіледі және ресми жариялануға тиіс. 



	Лауазымы
	
	Аты-жөні

Қазақстан Республикасы Қаржы нарығын 
реттеу және дамыту агенттігі 
Басқармасының 
2026 жылғы «___» _________ 
№ _____қаулысына 
1-қосымша

Борыштық бағалы қағаздарды шет мемлекеттің аумағында орналастырудың эмитент үшін неғұрлым тиімді шарттарын айқындау және оларға ішкі нарықта сұраныстың болмауы өлшемшарттары 

1. «Бағалы қағаздар рыногы туралы» Қазақстан Республикасы Заңының                 22-1-бабының 1-тармағын қолдану мақсаттары үшін борыштық бағалы қағаздарды шет мемлекеттің аумағында орналастырудың эмитент үшін неғұрлым тиімді шарттары не оларға ішкі рынокта сұраныстың болмауы мынадай өлшемшарттардың біріне сәйкестік деп танылады: 
1) борыштық бағалы қағаздар бойынша эмитенттің оларды шет мемлекеттің аумағында сатып алуға ұсынуы нәтижесінде белгіленген өтеуге кірістілігі эмитенттің ішкі нарықта сатып алуға бір мезгілде ұсынысы шеңберінде өтінімдерді жинау нәтижесінде қалыптасқан өтеуге кірістілік деңгейінен төмен болса; 
2) кірістілігі халықаралық орналастыру қорытындылары бойынша белгіленген кірістіліктен аспайтын ішкі нарық инвесторларының өтінімдерінің көлемі шығарылымның жалпы көлемінің 20 пайызынан кемін құрайды.
Көрсетілген өлшемшарттардың кез келгені болған кезде эмитент ішкі нарықта шығарылымның жалпы көлемінің 20 пайызын орналастыру жөніндегі міндеттен босатылады. Бұл ретте кірістілігі халықаралық орналастыру қорытындылары бойынша белгіленген кірістіліктен аспайтын ішкі нарық инвесторларының өтінімдері осы қосымшаның 3-тармағында белгіленген тәртіппен қанағаттандырылуға тиіс.
2. Ішкі және халықаралық нарықтарда орналастыру өтінімдерді жинаудың бір мезгілде басталуымен жүзеге асырылады. 
Ішкі нарықта өтінімдерді жинау кезеңі халықаралық нарықта өтінімдерді жинау кезеңінен кем болмауға тиіс.
 Ішкі нарық инвесторларының ішкі нарық және (немесе) жергілікті андеррайтерлер биржалары арқылы берілген өтінімдері өтінімдердің бірыңғай кітабына шоғырландыру үшін халықаралық нарықта орналастыруды ұйымдастыруды жүзеге асыратын андеррайтерге беріледі. 
Өтінімдерді жинау аяқталғаннан кейін халықаралық орналастыруды ұйымдастыратын андеррайтер халықаралық нарықта орналастырудың қорытынды бағасын (кірістілігін) айқындайды.
3. Ішкі нарықта орналастыру көлемі төмендегідей айқындалады:
егер ішкі нарық инвесторлары өтінімдерінің баға өлшемдері (мәлімделген кірістілік) эмитент үшін халықаралық орналастырудың қорытынды өлшемдеріне қарағанда (яғни мәлімделген кірістілік халықаралық орналастырудың қорытынды кірістілігінен төмен) тиімдірек болса, мұндай өтінімдер толық көлемде қанағаттандырылады; 
егер ішкі нарық инвесторлары өтінімдерінің баға өлшемдері халықаралық орналастырудың қорытынды өлшемдеріне сәйкес келсе (мәлімделген кірістілік халықаралық орналастырудың қорытынды кірістілігіне тең), мұндай өтінімдер қанағаттандырылады:
нақты қалыптасқан жергілікті сұраныс көлемінде, егер мұндай сұраныс шығарылымның жалпы көлемінің 20 пайызынан аз болса;
егер жергілікті сұраныс эмитент пен орналастыруды ұйымдастырушылар белгілеген бөлу (аллокация) қағидаттарын ескере отырып, шығарылымның жалпы көлемінің 20 пайызын және одан астамын құраса, шығарылымның жалпы көлемінің кемінде 20 пайызы көлемінде; 
егер ішкі нарық инвесторлары өтінімдерінің баға өлшемдері эмитент үшін халықаралық орналастырудың қорытынды өлшемдеріне қарағанда тиімдірек болып табылса (мәлімделген кірістілік халықаралық орналастырудың қорытынды кірістілігінен жоғары), ішкі нарықта шығарылымның тиісті көлемін орналастыру бойынша міндеттеме жоқ.

